Eko, eko… ekopoetika, ekopsihologija: književni svetovi i psiha

Poziv za tematski broj časopisa Poznanjske slavističke studije
Tematski broj „Eko, eko… ekopoetika, ekopsihologija: književni svetovi i psiha” radimo u susretu ekološke književnosti i ekopsihologije. Naime, želja za sjedinjenjem nauka, kako o tome govori npr. Edvard O. Vilson u svojoj knjizi Pomirenje: jedinstvenost znanja, pronalazi se u svim kovanicama novih naučnih disciplina koje tragaju za povratkom ekološkom. Tako je ekopsihologiju 1992. godine inicirao Teodor Rozak u knjizi The Voice of the Earth: An Exploration of Ecopsychology, koja istražuje odnos između ljudskih bića i prirodnog sveta kroz ekološke i psihološke principe, a nastoji razviti načine širenja emocionalne veze između pojedinaca i prirodnog sveta, čime se pomaže pojedincima u razvijanju održivog načina života i otklanjanja otuđenja od prirode. 

Ekološka književnost i ekopoetika rubni su pojmovi ili područje doticanja između kreacije književnih dela s posebnim pogledom na po/etiku i ekoloških nastojanja, danas u antropocenu, prema našoj Zemljinoj kući ili kako je zgodno pribeležio Džonatan Skiner, urednik časopisa Ecopoetics – ekopoetika je stvaranje kuće. Šireći se u rasponu od antropocenske književnosti preko ekofenomenologije, ekokritike i ekomelanholije, ekološka književnost pruža utočište za različita tumačenja i analize međusobnih prožimanja reči, umetnosti, ekologije i prirode.
Navedenom temom nastojimo spojiti reč i psihu (istraživanja uključuju ekopoetiku, ekološku književnost i ekopsihologiju) posebno u kontekstu pandemije (2020–2021) koja će očigledno iz temelja promeniti naš odnos prema prirodno-kulturnim kontaktnim zonama, uključujući posthumanizam i transhumanizam. Navedeni pojmovi podložni su tumačenju unutar mnogih teorijskih pravaca i dodira ljudskog i sveta više nego ljudskog, pa je moguće uočavati različite aspekte odnosa prema ekopovezivanju i razdvajanju, književnosti i kulturnoj botanici, tehnologijama, androidima i kiborzima te postpandemijskom svetu antropocena sa svim verzijama kapitalocena i otpadocena (wastocene), kako ga definiše Marko Armijero. Pozivamo autorke i autore da navedene termine obrade u okvirima književnosti slovenskog jezičkog prostora.
Naslovna zvučna sintagma Eko, eko s jedne strane priziva razigranu kultnu knjigu za decu Hrvoja Hitreca, nadalje abrevijaturu akademskoga časopisa Ekonomska i ekohistorija, pa sve do performansa Tajči Čekade Eko/eko – ljudsko mlijeko, jedino čovjeku svojstveno mlijeko.
Moguće teme koje bismo voleli da se obrade, s naglaskom na književnosti, ne isključujući i sve druge teme koje se u manjoj ili većoj meri bave tematikom iz navedenog pozivoa u zemljama slovenskog sveta:

- Ekopsihologija i književnost

- Klimatska fikcija, klimatske promene i pandemije

- Ekopoetika i ekološka književnost – ekofenomenologija, ekomelanholija, ekokritika

- Ekologija i književnost u kontekstu transhumanizma i posthumanizma

- Antropocenska književnost 

- Ekohumanistika u dodiru s književnošću i debate na nivou ekohumanistike i književnosti 
Radove napisane na svim slovenskim jezicima, engleskom i ostalim kongresnim jezicima uređene u skladu s uputstvima na stranici https://pressto.amu.edu.pl/index.php/pss/about/submissions možete poslati na elektronsku adresu studiaslawistyczne@gmail.com ili putem platforme https://pressto.amu.edu.pl/index.php/pss/about/submissions#onlineSubmissions do 30. novembra 2021. godine. Preporučljiva dužina radova je 35 000 znakova, a uz njih treba priložiti sažetak (oko 700 znakova) i ključne reči na engleskom jeziku, belešku o autoru/-ki na engleskom jeziku (do 700 znakova), ORCID broj autora i imejl adresu.

Molimo da nam do 15. maja 2021. god. potvrdite svoje učestvovanje u ovom broju.
Naslov rada očekujemo do 15. juna 2021. god.
Tematski urednici časopisa su Goran Đurđević (Hrvatska – Kina), Suzana Marjanić (Hrvatska) i Kristina Pjenjonžek-Marković (Poljska).

